Kamu bisa jelasin ke aku soal Albert Kesselring dalam bahasa melayu?

Albert Kesselring (30 November 1885 – 16 Julai 1960) ialah seorang Fil Marsyal  Luftwaffe Jerman semasa Perang Dunia Kedua. Dalam kerjaya tentera yang menjangkau kedua-dua Perang Dunia, Kesselring adalah antara panglima perang Jerman Nazi yang paling handal, menjadi salah seorang daripada 27 pegawai yang dianugerahkan pingat Knight Cross of the Iron Cross berserta Daun Oak, Pedang dan Berlian. Di gelar "Albert Tersenyum" oleh pihak Bersekutu dan "Pak Albert" oleh askarnya, beliau merupakan antara panglima perang yang paling popular dalam Perang Dunia II. Kesselring adalah seorang yang perseptif, fleksibel, setia dan tegas, menjadikan beliau pakar strategi dalam peperangan darat dan udara; serangan berterusan beliau keatas lapangan-lapangan terbang hampir memaksa RAF (Tentera Udara Diraja British) tunduk kepada Jerman. Kesselring adalah salah seorang dari 12 Jeneral yang dinaikkan pangkat dalam Upacara Fil Marsyal 1940 dan merupakan pegawai kanan ke-3 dalam senioriti Tentera Udara Jerman.

Kesselring memasuki Tentera Darat Bavaria sebagai seorang pegawai kadet pada tahun 1904 dan berkhidmat dalam cawangan artileri. Beliau menamatkan latihan sebagai seorang pemerhati dalam kenderaan belon udara pada tahun 1912. Semasa Perang Dunia I, beliau berkhidmat dikedua-dua barisan Barat dan Timur dan telah ditugaskan ke Staf Am, walaupun tidak pernah belajar di Akademi Perang. Kesselring kekal didalam Tentera Darat selepas perang tetapi telah ditamatkan perkhidmatan pada tahun 1933 untuk menjadi ketua Jabatan Pentadbiran di Kementerian Udara Jerman, dimana beliau telah terlibat dalam pembangunan semula industri penerbangan dan menyediakan asas-asas penubuhan Luftwaffe, berkerja sebagai Ketua Stafnya dari tahun 1936 hingga 1938.

Sewaktu Perang Dunia II beliau memerintah armada udara dalam Pencerobohan Poland, Pertempuran Perancis, Pertempuran Britain, dan Operasi Barbarossa. Selaku Panglima Tertinggi Selatan (Oberbefehlshaber Sud), beliau adalah pemimpin keseluruhan tentera Jerman dan Itali di kancah Mediterranean, termasuk sekali operasi-operasi di Afrika Utara. Kesselring mengendalikan satu kempen pertahanan yang tiada kompromi terhadap tentera Bersekutu di Itali sehinggalah beliau tercedera dalam satu kemalangan pada Oktober 1944. Dalam kempen peperangan yang terakhir, beliau selaku Oberbefehlshaber West memerintah angkatan bersenjata Jerman di Barisan Barat. Beliau sangat dihormati oleh lawannya dari pihak Bersekutu kerana kejayaan-kejayaan militarinya, tetapi rekod beliau telah dicemari oleh pembunuhan beramai-ramai yang dilakukan oleh tentera bawahannya di Itali.

Selepas perang, Kesselring dibicarakan bagi jenayah perang dan telah dijatuhi hukuman mati. Hukuman itu kemudiannya diringankan kepada penjara seumur hidup. Kempen politik dan media menyebabkan beliau dibebaskan pada tahun 1952, kononnya atas alasan kesihatan. Beliau adalah salah seorang daripada hanya tiga Generalfeldmarschall yang dapat menerbitkan memoir, bertajuk Soldat bis zum letzten Tag (Dari Seorang Perajurit Hingga Ke Akhir).